Staten ber om at sak om innleie holdes unna Efta-domstolen
Regjeringsadvokaten ber Oslo tingrett la være å sende innleie-saken til Efta-domstolen. – Vi er veldig overrasket, sier advokat Nicolay Skarning på vegne av bemanningsbyråene. Striden om det omstridte forbudet mot innleie av arbeidskraft fra bemanningsbyråer ruller videre. Flere saker verserer nå i norske domstoler og i Esa (Eftas overvåkingsorgan) som har åpnet sak mot Norge for brudd med EØS-retten. I en sak hvor staten er stevnet av bemanningsbyråer, har regjeringsadvokaten gått til det uvanlige skritt å be Oslo tingrett om å omgjøre en beslutning om å søke veiledning hos Efta-domstolen. – Erstatningssaken bygger på at staten har brutt EØS-avtalen, og det er helt vesentlig å få Efta-domstolens vurdering av dette. Uten en slik uttalelse er veien lengre, dyrere og mer usikker, sier advokat Nicolay Skarning i Advokatfirmaet Simonsen Vogt Wiig AS. Han representerer 9 bemanningsbyråer som krever 35 millioner kroner i erstatning fra fra staten. De mener innleieforbudet er ulovlig. Oslo tingrett vedtok 15. november å sende saken til Efta-domstolen for å få en såkalt rådgivende uttalelse om rettstilstanden. Avgjørelsen kan ikke ankes til høyere rettsinstans. Kan be om råd Samme dag var en annen konflikt knyttet til innleie oppe i Borgarting lagmannsrett. 29 bemanningsbyråer hadde krevd at innleieforbudet settes til side ved en midlertidig forføyning. De ba om at saken sendes til Efta-domstolen for uttalelse.  Det avviste Borgarting som ikke nødvendig. Regjeringsadvokaten (RA) mener at de to sakene har likhetstrekk og ber om at Oslo tingrett omgjør sitt vedtak: «På bakgrunn av lagmannsrettens konklusjon tillater staten seg derfor å be om at tingretten gjør en fornyet vurdering av om det er nødvendig å forelegge tolkningsspørsmål i vår sak.» Det skriver advokat Ida Thue hos RA i et brev til Oslo tingrett torsdag. En del av EØS-samarbeidet er at Efta-domstolen kan gi rådgivende uttalelser om fortolkningen av EØS- avtalen. Rykende uenige Advokat Thue viser til at adgangen til å stille spørsmål til Efta-domstolen forutsetter at den nasjonale domstolen mener det er «nødvendig». – Staten er positiv til å anmode om rådgivende uttalelser i saker hvor det er grunn til det. Forutsetningene for å anmode om en rådgivende uttalelse er imidlertid ikke til stede i vår sak, da eksisterende rettspraksis gir tilstrekkelig veiledning om alle aktuelle tolkningsspørsmål, skriver Thue. Advokat Nicolay Skarning er uenig: – Vi er veldig overrasket over Regjeringsadvokatens innspill, for Oslo tingrett har fattet sin beslutning. Det må staten akseptere, og sammenligningen med den midlertidige forføyningen i Borgarting lagmannsrett er malplassert. – Har verken staten eller regjeringsadvokaten lært noe som helst av NAV-skandalen? Det er ikke typisk norsk å være god når det gjelder tolkning av EØS-avtalen, skriver Skarning i en e-post. Advokat Thue svarer at «forføyningssaken og vår sak gjelder det samme regelverket for innleie».  – De EØS-rettslige spørsmålene er også i hovedsak de samme. Etter statens syn er det ingen relevante forskjeller mellom sakene som tilsier at behovet for foreleggelse er ulikt, skriver hun i en epost. Regjeringens mål er at arbeidstagere skal ansettes i faste stillinger i virksomheten hvor arbeidet utføres. Færre ansatt i byråene Regjeringsadvokaten legger også fersk statistikk fra SSB til grunn for å underbygge henvendelsen. Tallene viser at antallet ansatte i bemanningsforetakene har sunket fra 52.985 i første kvartal til 48.611 i tredje kvartal.  Nærmere 10.000 flere personer fast ansatt direkte i bedriftene etter lovendringen. – Tallene bekrefter derfor at regelendringene har den tilsiktede virkningen, ved at de fører til at flere får fast ansettelse direkte i brukervirksomhetene, skriver regjeringsadvokaten.
Ni bemanningsbyråer krever 35 millioner kroner fra staten for påstått ulovlig forbud mot innleie av arbeidskraft. Regjeringsadvokaten ber Oslo tingrett ikke sende innleiesaken til vurdering ved Efta-domstolen. Regjeringsadvokaten hevder at eksisterende rettspraksis gir nok veiledning.